CELEX: 62010CN0541
Language: el
Date: 2010-09-08 00:00:00
Title: Υπόθεση C-541/10 P: Αναίρεση που άσκησε στις 22 Νοεμβρίου 2010 η Quinta do Portal, SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 8 Σεπτεμβρίου 2010 στην υπόθεση T-369/09, Quinta do Portal, SA κατά ΓΕΕΑ

5.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 38/4
            
         Αναίρεση που άσκησε στις 22 Νοεμβρίου 2010 η Quinta do Portal, SA κατά της αποφάσεως που εξέδωσε το Γενικό Δικαστήριο (όγδοο τμήμα) στις 8 Σεπτεμβρίου 2010 στην υπόθεση T-369/09, Quinta do Portal, SA κατά ΓΕΕΑ
   (Υπόθεση C-541/10 P)
   2011/C 38/05
   Γλώσσα διαδικασίας: η πορτογαλική
   
      Διάδικοι
   
   
      Αναιρεσείουσα: Quinta do Portal, SA (εκπρόσωπος: Bolota Belchior, δικηγόρος)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Vallegre — Vinhos do Porto, SA
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               Να αναιρέσει ολικώς την αναιρεσιβαλλομένη απόφαση του Γενικού Δικαστηρίου.
            
         
               —
            
            
               Να δεχθεί στο σύνολό τους τα αιτήματα που υπέβαλε πρωτοδίκως η αναιρεσείουσα, ήτοι ακύρωση της αποφάσεως του πρώτου τμήματος προσφυγών, της 18ης Ιουνίου 2009, του Γραφείου Εναρμονίσεως στο πλαίσιο της Εσωτερικής Αγοράς, η οποία απέρριψε την προσφυγή που είχε ασκήσει η προσφεύγουσα κατά της αποφάσεως του τμήματος ανακοπών κοινοτικών σημάτων, η οποία είχε ακυρώσει το κοινοτικό σήμα αριθ. 004009908 PORTO ALEGRE, που είχε καταχωρηθεί στις 16 Μαΐου 2006 και δημοσιευθεί στο Δελτίο Κοινοτικών Σημάτων αριθ. 30/2005, της 25ης Ιουλίου 2005 (υπόθεση R 1012/2008-1).
            
         
               —
            
            
               Να καταδικάσει την αναιρεσίβλητη στα δικαστικά έξοδα αμφοτέρων των βαθμών δικαιοδοσίας.
            
         
      Λόγοι αναιρέσεως και κύρια επιχειρήματα
   
   Μεταξύ των εκφράσεων «Porto Alegre» και «Vista Alegre» υφίσταται ανομοιότητα νοηματική, τόσο ως προς το κύριο συνθετικό τους, ως προς το σήμα ως σύνολο, και ανομοιότητα γραφική και φωνητική, εφόσον οι δύο λέξεις των δύο σημάτων είναι διαφορετικές.
   Ο διακριτικός χαρακτήρας του αιτουμένου κοινοτικού σήματος προκύπτει, κυρίως, από τον συνδυασμό των όρων «Porto» και «Alegre», οι οποίοι σχηματίζουν μαζί μια ξεχωριστή λογική και νοηματική ενότητα.
   Η λέξη «Alegre» δεν συνιστά το κύριο στοιχείο του κοινοτικού σήματος. Όσον αφορά την επιρροή που ασκεί το ζήτημα αυτό στην εκτίμηση της ομοιότητας των σημείων, πρέπει να λεχθεί ότι αυτό δεν συντρέχει στην υπό κρίση περίπτωση.
   Η αναιρεσιβαλλομένη απόφαση ερμήνευσε εσφαλμένα το άρθρο 8, παράγραφος 1, στοιχείο β', και του κανονισμού (ΕΚ) 40/94 (1) και του κανονισμού (ΕΚ) 207/2009 (2), της 26ης Φεβρουαρίου 2009, (το κείμενο των δύο κανονισμών είναι ταυτόσημο), τα οποία επομένως παραβαίνει.
   Η αναιρεσιβαλλομένη απόφαση δεν έλαβε υπ’ όψη τα επιχειρήματα αυτά τα οποία προβλήθηκαν με την ενώπιον του Γενικού Δικαστηρίου προσφυγή και επομένως δεν τα εξέτασε.
   
      (1)  Κανονισμός (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ 1994, L 11, σ. 1).
   
      (2)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (ΕΕ 2009, L 78, σ. 1).